**AIŠKINAMASIS RAŠTAS**

## **PRIE SAVIVALDYBĖS TARYBOS SPRENDIMO DĖL ATLYGINIMO DYDŽIO už NEFORMALųjį ugdymą KLAIPĖDOS MIESTO BIUDŽETINĖSE SPORTO MOKYMO ĮSTAIGOSE NUSTATYMO**

1. **Projekto rengimą paskatinusios priežastys.**

Klaipėdos miesto savivaldybės administracijos direktorius inicijavo Klaipėdos miesto savivaldybės pajamų plano 2020 – 2022 parengimą ir numatė kelias galimas strategines pajamų didinimo kryptis, viena jų – įmokų už savivaldybės biudžetinių įstaigų teikiamas paslaugas didinimas.

Klaipėdoje šiuo metu veikia 4 biudžetinės sporto mokymo įstaigos: Klaipėdos „Viesulo“ sporto centras, Klaipėdos miesto lengvosios atletikos mokykla, Klaipėdos „Gintaro“ sporto centras, Klaipėdos Vlado Knašiaus krepšinio mokykla. Šias įstaigas lankantys moksleiviai už neformaliojo ugdymo paslaugas moka įmokas, kurios nustatytos 2011 m. gruodžio 22 d. sprendimu Nr. T2-408 „Dėl atlyginimo už neformalųjį ugdymą Klaipėdos miesto biudžetinėse sporto mokymo įstaigose nustatymo“.

2015 metais įvedus Lietuvoje eurą, įkainiai už sportinį ugdymą nebuvo perskaičiuoti, o tik konvertuoti į eurus. Per visą laikotarpį nuo 2011 metų keitėsi paslaugų kainų dydžiai (sporto salių nuoma, transporto nuoma, bazių išlaikymo kaštai ir kt.) ir visa tai įtakojo biudžetinių sporto mokymo įstaigų įmokų dydžių peržiūrėjimą.

Kai kurių įmokų dydžiai yra ganėtai maži (2,9 Eur per mėnesį) ir sporto mokymo įstaigose, dalis paslaugų gavėjų, kuriems nuo minimos įmokos dar taikomos lengvatos. Mažų įmokų administravimas sukuria administracinę naštą ir didelius darbo krūvius Klaipėdos miesto savivaldybės administracijos Biudžetinių įstaigų centralizuotos apskaitos skyriui. Siūloma ne tik didinti įmokų dydžius, bet ir nustatyti paprastesnes įmokų administravimo tvarkas.

**2. Parengto projekto tikslai ir uždaviniai.**

Sprendimo projekto tikslas – pakeisti ir atnaujinti atlyginimo už neformalųjį ugdymą Klaipėdos miesto biudžetinėse sporto mokymo įstaigose kainas ir reikalavimus.

Pagrindiniai sprendimo projekto uždaviniai:

1. Nustatyti atlyginimo dydį už neformalųjį ugdymą Klaipėdos miesto biudžetinėse sporto mokymo įstaigose;

2. Atnaujinti, patikslinti ir praplėsti atleidžiamų asmenų grupes nuo atlyginimo už neformalųjį ugdymą Klaipėdos miesto biudžetinės sporto mokymo įstaigose.

Pagal šiuo metu galiojantį tarybos sprendimą nuo atlyginimo mokėjimo už neformalųjį ugdymą atleidžiami globos namų auklėtiniai; socialiai remtinų šeimų vaikai; vaikai, gaunantys mokinių nemokamą maitinimą; vaikai, oficialių bendrojo lavinimo mokyklų vasaros atostogų metu, kurie einamaisiais mokslo metais gavo mokinių nemokamą maitinimą; Lietuvos rinktinės nariai savo amžiaus grupėse; BĮ Klaipėdos „Viesulo“ sporto centro olimpinės pamainos skyriaus sportininkai. Taip pat yra nustatyta, kad atlyginimas už neformalųjį ugdymą būtų mažinamas dėl pateisinamų priežasčių: 50 proc. jeigu vaikas einamąjį mėnesį nedalyvavo ugdymo procese ne mažiau kaip 14 kalendorinių dienų; 75 proc. jeigu vaikas einamąjį mėnesį nedalyvavo ugdymo procese ne mažiau kaip 21 kalendorinę dieną; 100 proc. jeigu vaikas dėl pateisinamų priežasčių visą einamąjį mėnesį nedalyvavo ugdymo procese.

Šiuo sprendimu projektu siūloma atleisti nuo atlygio šias asmenų grupes: asmenis dėl ligų ar traumų, visą einamąjį mėnesį nedalyvavusių ugdymo procese; oficialių bendrojo ugdymo mokyklų vasaros atostogų metu, bet ne ilgiau kaip 2 vasaros mėnesius; Savivaldybės administracijos vaiko gerovės komisijos teikimu Savivaldybės administracijos direktoriui priėmus sprendimą dėl minimalios priežiūros priemonės (lankyti sporto programą) skyrimo vaikams; asmenis, augančius daugiavaikėje šeimoje, auginančius 3 ir daugiau vaikų; šeimas Klaipėdos miesto savivaldybės administracijoje gaunančias socialinę pašalpą, mokamą pagal Lietuvos Respublikos piniginės socialinės paramos nepasiturintiems gyventojams įstatymą; asmenis gyvenančius bendruomeniniuose globos namuose, Šeimos gerovės centro padaliniuose (dienos centre, laikinos globos centre ir pan.) jiems teikiama pagalba; asmenis, turinčius negalią; perspektyvius sportininkus, atitikusius Klaipėdos miesto savivaldybės stipendijų skyrimo perspektyviems sportininkams tvarkos aprašo nuostatas, patvirtintas Klaipėdos miesto savivaldybės tarybos sprendimu; pradinio rengimo pirmųjų ugdymo metų asmenų grupes pirmąjį kalendorinį ugdymo mėnesį; sportininkus, sulaukusius 19 ir daugiau metų, atitinkančius Klaipėdos miesto savivaldybės tarybos patvirtintus atrankos kriterijus.

3. Supaprastinti įmokų dydžių apskaitymo administravimo tvarkas, numatant, kad atlygis už neformalųjį ugdymą Klaipėdos miesto biudžetinėse sporto mokymo įstaigose mokamas už einamąjį mėnesį, priėmus vaiką į sporto mokymo įstaigą ar nutraukus sutartį su juo, skaičiuojamas už visą einamąjį mėnesį.

4. Atnaujinta nuostata dėl karantino. Paskelbus karantiną Lietuvos Respublikoje atlygis už neformalųjį ugdymą Klaipėdos miesto biudžetinėse sporto mokymo įstaigose netaikomas, kai ugdymas yra sustabdytas.

5. Atsiranda nuostata dėl ugdymo organizavimo nuotoliniu būdu. Atlygis už neformalųjį ugdymą Klaipėdos miesto biudžetinėse sporto mokymo įstaigose karantino ir (ar) ekstremalios situacijos laikotarpiu mažinamas 50 proc., kai ugdymas organizuojamas nuotoliniu būdu.

6. Atnaujinta nuostata dėl surenkamų įmokomų panaudojimo. Surinktos įmokos už neformalųjį ugdymą bus panaudotos kryptingai – įstaigų trumpalaikio/ilgalaikio turto įsigijimui, sporto varžybų, stovyklų organizavimui, komandiruočių apmokėjimui.

7. Parengiamas naujas tvarkos aprašas dėl biudžetinių sporto įstaigų gaunamo atlyginimo už ugdymą skolų pripažinimo beviltiškomis ir jų nurašymo tvarkos aprašas.

1. **Kaip šiuo metu yra teisiškai reglamentuojami projekte aptarti klausimai.**

Šiuo metu aptarti klausimai yra reglamentuoti:

1. Klaipėdos miesto savivaldybės tarybos 2011 m. gruodžio 22 d. sprendimu Nr. T2-408 „Dėl atlyginimo už neformalųjį ugdymą Klaipėdos miesto biudžetinėse sporto mokymo įstaigose nustatymo.

2. Klaipėdos miesto savivaldybės tarybos 2014 metų gruodžio 18 d. Nr. T2-340 „Dėl Klaipėdos miesto savivaldybės tarybos 2011 m. gruodžio 22 d. sprendimo Nr. T2-408 „Dėl atlyginimo už neformalųjį ugdymą Klaipėdos miesto biudžetinėse sporto mokymo įstaigose nustatymo“ pakeitimo.

**4.** **Kokios numatomos naujos teisinio reglamentavimo nuostatos ir kokių rezultatų laukiama.**

Priėmus šį sprendimą būtų patvirtinti nauji įkainiai biudžetinės sporto mokymo įstaigose ir taip būtų pagerintos sportinio ugdymo organizavimo sąlygos vaikams: nuolat naujinamas ir įsigyjamas inventorius ir sportinė įranga; organizuojamos didesne apimti išvykos į varžybas ir vasaros/mokomąsias stovyklas; mažinama našta tėvams prisidedant prie išvykų į varžybas organizavimo.

1. **Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Šio sprendimo įgyvendinimo neigiamų pasekmių nenumatoma.

1. **Jeigu sprendimui įgyvendinant reikia kitų teisės aktų, kad ir kada juos turėtų parengti, šių aktų matmenys.**

Šiam sprendimui įgyvendinti kitų teisės aktų nereikia.

**7. Kiek biudžeto lėšų pareikalaus ar leis sutaupyti projekto įgyvendinimas.**

Prognozuojama, kad padidinus tėvų įmokų dydžius nuo 2021 m. rugsėjo 1 d. būtų surinkta apie 23,4 tūkst. Eur papildomų pajamų, o per 2022 m. būtų surinkta 159,7 tūkst. Eur papildomų pajamų. Planuojama, kad per visas biudžetines sporto mokymo įstaigas atleidžiamų asmenų už teikiamas neformaliojo ugdymo paslaugas sudarys 25 procentai.

Planas 2020 metais buvo 100,4 tūkst. Eur, tačiau Klaipėdos miesto savivaldybės tarybai priėmus sprendimą dėl surenkamų įmokų paskelbus Lietuvoje karantiną, tėvų įmokos už teikiamas neformaliojo ugdymo paslaugas 2020 metais nebuvo renkamos (2020-07-30 sprendimas Nr. T2-183 „Dėl Klaipėdos miesto savivaldybės tarybos 2011 metų gruodžio 22 d. sprendimo Nr. T2-408 „Dėl atlyginimo už neformalųjį ugdymą Klaipėdos miesto biudžetinėse sporto mokymo įstaigose nustatymo“ pakeitimo).

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Rengiant sprendimo projektą vadovautasi Klaipėdos miesto savivaldybės administracijos direktoriaus parengtu pajamų didinimo 2020-2022 planu,atlyginimo už neformalųjį sporto ugdymą duomenų analize Klaipėdos miesto neformaliojo vaikų švietimo sporto įstaigose, taip pat konsultuotasi su Klaipėdos miesto savivaldybės administracijos Socialinės paramos skyriumi, Bendro darbo su šeimomis tarpinstitucine grupe, Klaipėdos miesto biudžetinėmis sporto mokymo įstaigomis, Klaipėdos miesto Sporto taryba.

**9. Sprendimo projekto autorius ar autorių grupė, sprendimo projekto iniciatoriai.**

Sprendimo projektą rengė Sporto, Finansų, Planavimo ir analizės skyriai, kurie konsultavosi su biudžetinių sporto įstaigų vadovais. Pasiūlymai buvo gauti ir iš Klaipėdos miesto sporto tarybos.

PRIDEDAMA:

1. Teisės aktų išrašas, 2 lapai.

Sporto skyriaus vedėja Rasa Rumšienė